ઉમદા અદાકાર વિજય રાઝ બૉલીવુડના કદાચ સૌથી અન્ડરરેટેડ એક્ટર્સમાંનો એક છે. તેણે આ વખતે ઍક્ટિંગ ઉપરાંત ડિરેક્શનનું સુકાન પણ સંભાળ્યું છે. જ્યારે તેની સાથે ભારતીય સેનાના રસોઈયાના પાત્રમાં ડાયલૉગ-રાઇટર મનુ રિશી છે, જેણે અગાઉ ‘ઓયે લક્કી લક્કી ઓયે’ના ડાયલૉગ્સ લખવા માટે ફિલ્મફેર અને આઇફાના અવૉડ્ર્સ મેળવેલા. અહીં પણ તેણે ડાયલૉગ્સ લખવા માટે કલમ ઉપાડી છે. ઍક્ટિંગ-ડિપાર્ટમેન્ટમાં તો બન્ને પૂરા માર્ક લઈ જાય છે. લાગણીઓ સાચી હોવા છતાં ફિલ્મમાં મોટા કહી શકાય એવા કોઈ ટ્વિસ્ટ છે જ નહીં. જાણે ભાગલાની વ્યથા કહેવા માટે જ આ ફિલ્મ બનાવી હોય એવું લાગે. એને કારણે માત્ર ૯૮ મિનિટની હોવા છતાં આ ફિલ્મ લાંબી અને કંટાળાજનક લાગવા માંડે છે.